Hei, denne artikkelen er over ett år gammel og kan inneholde utdatert informasjon

Politikontakt Svein Engen ble forbanna over «gressklipperterroristene» og sa klart fra på Facebook. Nå går han til kamp for helligdagsfreden, skriver indre.no.

- Helligdagsfreden har vært trua lenge. Jeg mener folk skal tenke seg om før de fyrer opp plenklipperen. Det er en tendens i samfunnet at folk mener de kan gjøre som de lyster, sier Engen til Dagbladet.

Den tidligere lensmannen i Aurskog-Høland forteller at han nylig tok Facebook til hjelp i ren frustrasjon.

Facebook-innlegg

- Jeg satt her en søndag og reflekterte over hvorfor det er så mye lurveleven på en søndag. Jeg lurer på om det begynner å minke på sunn fornuft og generell folkeskikk i samfunnet.

På Facebook skrev Engen:

«Endelig er det stille i bygda. Det er søndag, og den siste gressklipperterroristen har gått til ro. Hva er det som gjør at noen mennesker tror det er greit å kjøre rundt på plentraktorer, gressklippere, kantklippere og annen styggedom på en søndag?»

- Jeg er ikke religiøs, men er av den oppfatning at alle trenger en dag i uka som er stille. Vi trenger en dag hvor vi kan sette oss ned, slappe av og reflektere litt, sier Engen og utdyper:

- Politiet skal ikke bruke sine ressurser på dette, og jeg er ikke tilhenger av at det skal bøtelegges i hytt og pine. Jeg ønsker bare at folk skal begynne å tenke seg om, sier han til Dagbladet.

Bøndene går fri

Engen, som både har vært lensmann sjøl, og som i dag er politikontakt ved Aurskog Høland lensmannskontor, understreker overfor indre.no at det ikke er bøndene han vil til livs.

- At de kjører, er greit. Dette har ikke noe med dem å gjøre, sier han og legger til:

- Men blant villaeiere og på hyttefelt snekres og sages det. Det putrer og går hele tida! Hva med å tenke litt på andre?